ผู้ตรวจราชการกระทรวงสาธารณสุข  เปิดเผย โรงพยาบาลเชียงรายประชานุเคราะห์  เตรียมพร้อมทีมแพทย์รักษาทีมหมูป่าอะคาเดมีทั้ง 13 คน ที่จะออกจากถ้ำหลวงขุนน้ำนางนอน ในวันนี้
นายแพทย์ธงชัย เลิศวิไลรัตนพงศ์ ผู้ตรวจราชการกระทรวงสาธารณสุข  กล่าวว่า ขณะนี้โรงพยาบาลเชียงรายประชานุเคราะห์มีความพร้อมแล้ว 100 เปอร์เซนต์ ที่จะรับตัวทีมหมูป่าอะคาเดมีทั้ง 13 คน ที่ติดในถ้ำหลวงขุนน้ำนางนอน มารักษาตัว เบื้องต้นยังคงเป็นไปตามแผนเดิมที่ได้มีการซักซ้อม แบ่งเป็นลำเลียงมาทางเฮลิคอปเตอร์ และทางรถยนต์  ขณะเดียวกัน ได้เตรียมพร้อมแพทย์ผู้เชี่ยวชาญด้านต่างๆ ให้การรักษาตลอด 24 ชั่วโมง ซึ่งในการรักษาจะใช้เวลานานเท่าใดนั้น  ขึ้นอยู่กับอาการของเด็ก หากดูอาการ 5-7 วัน ไม่มีอาการแทรกซ้อน น่าจะกลับบ้านได้  



ผู้ตรวจราชการกระทรวงสาธารณสุข กล่าวถึงกรณีทวิตเตอร์แชร์เรื่องอุบัติใหม่ที่มาจากภายในถ้ำ เห็นว่าเป็นปกติเมื่อเข้าไปในถ้ำลึก จึงไม่แน่ใจว่าจะได้รับเชื้อจากสัตว์ที่อยู่ในถ้ำหรือไม่ ดังนั้นจึงต้องมีการแยกพื้นที่ในการดูแล  พร้อมขอให้ผู้ปกครองเข้าเยี่ยมใน 24-48 ชั่วโมงแรก ต้องใส่เสื้อกาวน์ ใส่ผ้าปิดปาก ไม่ให้สัมผัสตัวผู้ป่วย และมีระยะห่างในการพูดคุย เพื่อความปลอดภัยของทุกคน